17/2025-mavzu

TIL – MILLAT BOYLIGI

1989-yil 21-oktabrda o‘zbek tiliga davlat tili maqomi berildi. Bu mustaqillikka tashlangan ilk qadamlardan biri bo‘ldi. Istiqlolga erishgach, Bosh qomusimizda davlat tilining maqomi huquqiy jihatdan mustahkamlandi.

O‘zbekiston Respublikasi Prezidenti 2019-yil 21-oktabrda «O‘zbek tilining davlat tili sifatidagi nufuzi va mavqeyini tubdan oshirish chora-tadbirlari to‘g‘risida»gi farmonni imzoladi. Shuningdek, davlatimiz rahbarining 2020-yil 20-oktabrdagi «Mamlakatimizda o‘zbek tilini yanada rivojlantirish va til siyosatini takomillashtirish chora-tadbirlari to‘g‘risida»gi farmoni bilan o‘zbek tilini 2030-yilgacha rivojlantirish konsepsiyasi tasdiqlandi. «21-oktabr – O‘zbek tili bayrami kuni» deb belgilandi.

 So‘nggi yillarda ko‘plab idoraviy hujjatlarning yuritilishi davlat tiliga o‘tkazildi. 100 mingdan ortiq geografik obyekt nomlari davlat reyestriga kiritildi. Hududlardagi 150 mingdan ziyod tashqi yozuvlar davlat tili va reklama to‘g‘risidagi qonun hujjatlari talablariga muvofiqlashtirildi. Yangi paydo bo‘layotgan zamonaviy tushunchalarga nom berish, so‘z va atamalarni rasmiy iste’molga kiritishni tizimli yo‘lga qo‘yish uchun Atamalar komissiyasining faoliyati tubdan takomillashtirilib, aniq ilmiy mezonlar ishlab chiqildi.

Rahbarlik lavozimlariga nomzodlarning o‘zbek tili bo‘yicha bilim darajasini aniqlash maqsadida milliy test tizimi joriy etilib, qisqa vaqt ichida 3 mingdan ziyod talabgorning qariyb 1 ming 500 nafariga davlat tilini bilish bo‘yicha sertifikatlar berildi. Davlat tili asoslarini chuqur va atroflicha o‘rganishni ta’minlash uchun Vazirlar Mahkamasi huzuridagi O‘zbek tilini rivojlantirish jamg‘armasi tomonidan 58 nomdagi qomus, lug‘at va qo‘llanmalar ko‘p ming nusxalarda chop etildi.

Joriy yil 1-yanvardan boshlab umumta’lim maktablarida milliy sertifikatga ega bo‘lgan o‘zbek tili o‘qituvchilariga maoshining 50 foizi miqdorida oylik ustama haq to‘lanishi ona tilimiz fidoyilarining sharafli mehnatini rag‘batlantirish uchun katta e’tibor va e’tirof bo‘ldi.

Badiiy tarjimaning til taraqqiyotida ulkan ahamiyatga egaligi hech kimga sir emas. Shu ma’noda, mamlakatimizda badiiy tarjima sohasida Muhammad Rizo Ogahiy nomidagi xalqaro mukofot ta’sis etilgani o‘zbek tili va adabiyotini yanada boyitish va dunyoga tanitishda muhim omil bo‘lishi shubhasiz.

Shu o‘rinda Yoshlar ishlari agentligining vatanparvar yigit-qizlarni jalb etishi natijasida «Vikipediya» xalqaro internet ensiklopediyasidagi o‘zbekcha ma’lumotlar hajmi keskin ko‘payib, davlat tilida e’lon qilinayotgan maqolalar hajmi bo‘yicha O‘zbekiston Markaziy Osiyo mintaqasida yetakchi mamlakatga aylanganini ham alohida e’tirof etish lozim.

O‘tgan davr mobaynida Alisher Navoiy nomidagi Toshkent davlat o‘zbek tili va adabiyoti universiteti huzuridagi Davlat tilida ish yuritish asoslarini o‘qitish va malaka oshirish markazida turli tashkilot va idoralarda mehnat qilayotgan 33 mingdan ortiq xodimlar o‘qitilgani, shuningdek, teleradiokanallar va internet saytlarida davlat tilini o‘rganishga yordam beradigan dasturlarning soni va efir vaqtlarini ko‘paytirish, mustaqil til o‘rganuvchilar uchun qo‘shimcha adabiyotlar, lug‘at va qo‘llanmalar nashr etish doimiy e’tibor markazida bo‘lgani ham diqqatga sazovor ishlardir. Ayni paytda raqamli makonda davlat tilini keng joriy etishga mo‘ljallangan ishlarni yangi bosqichga ko‘tarish, o‘zbek tilini axborot texnologiyalari sohasidagi yirik dasturlar tili qatoriga kiritish choralarini ko‘rish dolzarb vazifalardan biridir.

Tilimiz boyligi haqida so‘z yuritgan o‘zbek romanchiligining asoschisi bo‘lgan Abdulla Qodiriy bejiz «O‘zbek tili kambag‘al emas, uni kambag‘al deganlarning o‘zlari kambag‘al», deya ta’kidlamagan. Chunki o‘zbek tili shu qadar boyki, uning xazinasidan istalgan so‘zingizning bir necha variantini topa olasiz.

Balki, shuning uchun ham hazrat Navoiy turkiy tilda «Xamsa» yaratib, «Muhokamatul lug‘atayn»ni bitishni ixtiyor qilgandir?! Zahiriddin Muhammad Bobur esa hind diyorida yashagan bo‘lsa ham, avlodlarimga esdalik, deya ona tilida shoh asari – «Boburnoma»ni yozgandir?!

O‘zbekiston Respublikasi Prezidenti Shavkat Mirziyoyevning O‘zbek tili bayrami munosabati bilan O‘zbekiston xalqiga yo‘llagan tabrigida ta’kidlanganidek, «Inson uchun kindik qoni tomgan Vatani, dunyoga keltirib voyaga yetkazgan ota-onasi qanchalik aziz va mukarram bo‘lsa, uning o‘zligi va ma’naviy olamini belgilaydigan ona tili ham shunchalik qadrli va mo‘tabardir». Haqiqatan ham, inson qalbidagi eng olijanob fazilatlar uning ona tilining betakror mo‘jizasi, sehri va jozibasi bilan shakllanadi va kamolga yetadi.

Xulosa o‘rnida ta’kidlamoqchi bo‘lganimiz o‘zbek xalqining o‘zligini O‘zbekistondan minglab chaqirim yiroqlarga yetadigan ovozda kuylagan O‘zbekiston qahramoni, xalq shoiri Erkin Vohidov ta’biri bilan aytganda, ona tili – umummillat mulki. Demak, til oldidagi mas’uliyat ham umummilliy bo‘lib, bu yolg‘iz tilshunoslarning emas, butun millatning ishi ekanini doimo yodda tutishimiz zarur.

Shuhrat RO‘ZIYEV,

o‘z muxbirimiz.

17/2025-мавзу

ТИЛ – МИЛЛАТ БОЙЛИГИ

1989 йил 21-октабрда ўзбек тилига давлат тили мақоми берилди. Бу мустақилликка ташланган илк қадамлардан бири бўлди. Истиқлолга эришгач, Бош қомусимизда давлат тилининг мақоми ҳуқуқий жиҳатдан мустаҳкамланди.

Ўзбекистон Республикаси Президенти 2019 йил 21-октабрда «Ўзбек тилининг давлат тили сифатидаги нуфузи ва мавқейини тубдан ошириш чора-тадбирлари тўғрисида»ги фармонни имзолади. Шунингдек, давлатимиз раҳбарининг 2020 йил 20-октабрдаги «Мамлакатимизда ўзбек тилини янада ривожлантириш ва тил сиёсатини такомиллаштириш чора-тадбирлари тўғрисида»ги фармони билан ўзбек тилини 2030 йилгача ривожлантириш концепцияси тасдиқланди. «21-октабр – Ўзбек тили байрами куни» деб белгиланди.

Сўнгги йилларда кўплаб идоравий ҳужжатларнинг юритилиши давлат тилига ўтказилди. 100 мингдан ортиқ географик объект номлари давлат реестрига киритилди. Ҳудудлардаги 150 мингдан зиёд ташқи ёзувлар давлат тили ва реклама тўғрисидаги қонун ҳужжатлари талабларига мувофиқлаштирилди. Янги пайдо бўлаётган замонавий тушунчаларга ном бериш, сўз ва атамаларни расмий истеъмолга киритишни тизимли йўлга қўйиш учун Атамалар комиссиясининг фаолияти тубдан такомиллаштирилиб, аниқ илмий мезонлар ишлаб чиқилди.

Раҳбарлик лавозимларига номзодларнинг ўзбек тили бўйича билим даражасини аниқлаш мақсадида миллий тест тизими жорий этилиб, қисқа вақт ичида 3 мингдан зиёд талабгорнинг қарийб 1 минг 500 нафарига давлат тилини билиш бўйича сертификатлар берилди. Давлат тили асосларини чуқур ва атрофлича ўрганишни таъминлаш учун Вазирлар Маҳкамаси ҳузуридаги Ўзбек тилини ривожлантириш жамғармаси томонидан 58 номдаги қомус, луғат ва қўлланмалар кўп минг нусхаларда чоп этилди.

Жорий йил 1 январдан бошлаб умумтаълим мактабларида миллий сертификатга эга бўлган ўзбек тили ўқитувчиларига маошининг 50 фоизи миқдорида ойлик устама ҳақ тўланиши она тилимиз фидойиларининг шарафли меҳнатини рағбатлантириш учун катта эътибор ва эътироф бўлди.

Бадиий таржиманинг тил тараққиётида улкан аҳамиятга эгалиги ҳеч кимга сир эмас. Шу маънода, мамлакатимизда бадиий таржима соҳасида Муҳаммад Ризо Огаҳий номидаги халқаро мукофот таъсис этилгани ўзбек тили ва адабиётини янада бойитиш ва дунёга танитишда муҳим омил бўлиши шубҳасиз.

Шу ўринда Ёшлар ишлари агентлигининг ватанпарвар йигит-қизларни жалб этиши натижасида «Википедия» халқаро интернет энциклопедиясидаги ўзбекча маълумотлар ҳажми кескин кўпайиб, давлат тилида эълон қилинаётган мақолалар ҳажми бўйича Ўзбекистон Марказий Осиё минтақасида етакчи мамлакатга айланганини ҳам алоҳида эътироф этиш лозим.

Ўтган давр мобайнида Алишер Навоий номидаги Тошкент давлат ўзбек тили ва адабиёти университети ҳузуридаги Давлат тилида иш юритиш асосларини ўқитиш ва малака ошириш марказида турли ташкилот ва идораларда меҳнат қилаётган 33 мингдан ортиқ ходимлар ўқитилгани, шунингдек, телерадиоканаллар ва интернет сайтларида давлат тилини ўрганишга ёрдам берадиган дастурларнинг сони ва эфир вақтларини кўпайтириш, мустақил тил ўрганувчилар учун қўшимча адабиётлар, луғат ва қўлланмалар нашр этиш доимий эътибор марказида бўлгани ҳам диққатга сазовор ишлардир. Айни пайтда рақамли маконда давлат тилини кенг жорий этишга мўлжалланган ишларни янги босқичга кўтариш, ўзбек тилини ахборот технологиялари соҳасидаги йирик дастурлар тили қаторига киритиш чораларини кўриш долзарб вазифалардан биридир.

Тилимиз бойлиги ҳақида сўз юритган ўзбек романчилигининг асосчиси бўлган Абдулла Қодирий бежиз «Ўзбек тили камбағал эмас, уни камбағал деганларнинг ўзлари камбағал», дея таъкидламаган. Чунки ўзбек тили шу қадар бойки, унинг хазинасидан исталган сўзингизнинг бир неча вариантини топа оласиз.

Балки, шунинг учун ҳам ҳазрат Навоий туркий тилда «Хамса» яратиб, «Муҳокаматул луғатайн»ни битишни ихтиёр қилгандир?! Заҳириддин Муҳаммад Бобур эса ҳинд диёрида яшаган бўлса ҳам, авлодларимга эсдалик, дея она тилида шоҳ асари – «Бобурнома»ни ёзгандир?!

Ўзбекистон Республикаси Президенти Шавкат Мирзиёевнинг Ўзбек тили байрами муносабати билан Ўзбекистон халқига йўллаган табригида таъкидланганидек, «Инсон учун киндик қони томган Ватани, дунёга келтириб вояга етказган ота-онаси қанчалик азиз ва мукаррам бўлса, унинг ўзлиги ва маънавий оламини белгилайдиган она тили ҳам шунчалик қадрли ва мўътабардир». Ҳақиқатан ҳам, инсон қалбидаги энг олижаноб фазилатлар унинг она тилининг бетакрор мўъжизаси, сеҳри ва жозибаси билан шаклланади ва камолга етади.

Хулоса ўрнида таъкидламоқчи бўлганимиз ўзбек халқининг ўзлигини Ўзбекистондан минглаб чақирим йироқларга етадиган овозда куйлаган Ўзбекистон қаҳрамони, халқ шоири Эркин Воҳидов таъбири билан айтганда, она тили – умуммиллат мулки. Демак, тил олдидаги масъулият ҳам умуммиллий бўлиб, бу ёлғиз тилшуносларнинг эмас, бутун миллатнинг иши эканини доимо ёдда тутишимиз зарур.

Шуҳрат РЎЗИЕВ,

ўз мухбиримиз.